b'\n_START_ARTICLE_\nJonas Zenonas Bernadi\xc5\xa1ius\n_START_PARAGRAPH_\nJonas Zenonas Bernadi\xc5\xa1ius (g. 1935 m. bir\xc5\xbeelio 24 d. Nakoni\xc5\xb3 k., Anyk\xc5\xa1\xc4\x8di\xc5\xb3 r.) \xe2\x80\x93 muzikos mokytojas ir chorvedys.\n_START_SECTION_\nBiografija\n_START_PARAGRAPH_\nBaig\xc4\x99s Tro\xc5\xa1k\xc5\xabn\xc5\xb3 vidurin\xc4\x97s mokyklos a\xc5\xa1tuonias klases, 1952\xe2\x80\x931956 m. mok\xc4\x97si Panev\xc4\x97\xc5\xbeio muzikos mokykloje (d\xc4\x97st. J. Narsu\xc4\x8dio trombono klas\xc4\x97). 1956\xe2\x80\x931957 m. Joni\xc5\xa1k\xc4\x97lio kult\xc5\xabros nam\xc5\xb3 meno vadovas ir pu\xc4\x8diam\xc5\xb3j\xc5\xb3 orkestro dirigentas. 1957\xe2\x80\x931962 m. muzik\xc4\x85 studijavo Vilniaus valstybiniame pedagoginiame institute (diriguoti mok\xc4\x97 J. Karosas ir A. Lopas). Studijuodamas mokytojavo N. Verki\xc5\xb3 a\xc5\xa1tuonmet\xc4\x97je ir Vilniaus S. N\xc4\x97ries vidurin\xc4\x97je mokykloje (vadovavo pu\xc4\x8diam\xc5\xb3j\xc5\xb3 orkestrui), grojo instituto pu\xc4\x8diam\xc5\xb3j\xc5\xb3 orkestre (dirigentas R. Bal\xc4\x8di\xc5\xabnas), 1958\xe2\x80\x931961 m. vadovavo Vilniaus statybos technikumo pu\xc4\x8diam\xc5\xb3j\xc5\xb3 orkestrui._NEWLINE_1962\xe2\x80\x931979 m. K\xc4\x97daini\xc5\xb3 1-osios vidurin\xc4\x97s mokyklos muzikos ir dainavimo mokytojas, vaik\xc5\xb3 ir vyresni\xc5\xb3j\xc5\xb3 klasi\xc5\xb3 moksleivi\xc5\xb3 chor\xc5\xb3 bei vokalini\xc5\xb3 ansambli\xc5\xb3 vadovas. Jauni\xc5\xb3 chor\xc4\x85 (60-80 dalyvi\xc5\xb3) pareng\xc4\x97 1964, 1965, 1970, 1975 ir 1977 m. respublikin\xc4\x97ms dain\xc5\xb3 \xc5\xa1vent\xc4\x97ms, o vokalinius ansamblius ir solistus \xe2\x80\x9eDain\xc5\xb3 dainel\xc4\x97s" konkursams._NEWLINE_Nuo 1962 m. K\xc4\x97daini\xc5\xb3 vaik\xc5\xb3 muzikos mokyklos pu\xc4\x8diam\xc5\xb3j\xc5\xb3 instrument\xc5\xb3 mokytojas, nuo 1979 m. skyriaus ved\xc4\x97jas ir orkestro vadovas \xe2\x80\x93 pareng\xc4\x97 orkestr\xc4\x85 1987 m. respublikinei moksleivi\xc5\xb3 dain\xc5\xb3 \xc5\xa1ventei Vilniuje._NEWLINE_Be pedagoginio darbo, 1965\xe2\x80\x931985 m. vadovavo K\xc4\x97daini\xc5\xb3 chemijos gamyklos moter\xc5\xb3 ir vyr\xc5\xb3 vokaliniams ansambliams, kurie pirm\xc5\xb3j\xc5\xb3 ir kit\xc5\xb3 prizini\xc5\xb3 viet\xc5\xb3 peln\xc4\x97 \xe2\x80\x9eSidabrini\xc5\xb3 bals\xc5\xb3" konkursuose, nema\xc5\xbeai koncertavo. 1967\xe2\x80\x931978 m. Lietuvos hidromelioracijos mokslinio tyrimo instituto moter\xc5\xb3 vokalinio ansamblio vadovas. Kolektyvas koncertavo Lietuvoje, Minske, Smolenske, Ki\xc5\xa1iniove, Leningrade ir Maskvoje._NEWLINE_Nuo 1993 m. K\xc4\x97daini\xc5\xb3 \xc5\xa0v. Juozapo ba\xc5\xbeny\xc4\x8dios vargonininkas, vaik\xc5\xb3 ir mi\xc5\xa1riojo choro bei sakralin\xc4\x97s muzikos vokalinio moter\xc5\xb3 ansamblio vadovas. Su \xc5\xa1iuo kolektyvu giedojo Jonavos, \xc5\xbdelvos, \xc5\xa0iluvos, Tel\xc5\xa1i\xc5\xb3, Kauno ir kitose ba\xc5\xbeny\xc4\x8diose._NEWLINE_Z. Bernadi\xc5\xa1ius buvo K\xc4\x97daini\xc5\xb3 rajono dain\xc5\xb3 \xc5\xa1ven\xc4\x8di\xc5\xb3 vyr. dirigentas, 1969\xe2\x80\x931979 m. rajono muzikos mokytoj\xc5\xb3 metodin\xc4\x97s komisijos pirmininkas. 1970 m. jis apdovanotas Liaudies \xc5\xa1vietimo pirm\xc5\xabno \xc5\xbeenkleliu.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'